《十二时偈》
宋代·释德洪

吾活计，无可观。但日日，长一般。夜半子，困如死。被虱咬，动脚指。

鸡鸣丑，粥鱼吼。忙繫裙，寻袜纽。平旦寅，忽欠伸。两眉棱，重千斤。

日出卯，自搅炒。眼诵经，口相拗。食时辰，齿生津。输肚皮，亏口唇。

禺中巳，眼前事。看见亲，说不似。日南午，衣自补。忽穿针，全体露。

日昳未，方破睡。洗开面，摸着鼻。晡时申，最天真。

顺便喜，逆便瞋。日入酉，壁挂口。镜中空，日中斗。黄昏戍，作用密。

眼开阖，乌崒律。人定亥，说便会。法身眠，无被盖。坐成丛，行作队。

活鱍鱍，无障碍。若动着，赤肉艾。本无一事可营为，大家相聚吃茎菜。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。